50. ΝΟΜΟΘΕΤ. ΔΙΑΤΑΓΜΑ υπ’ αριθ. 83 της 2/3 Οκτ. 1974 (ΦΕΚ Α΄ 280) Περί εξυγιάνσεως του Νομικού Συμβουλίου του Κράτους και ρυθμίσεως θεμάτων του προσωπικού αυτού. Έχοντες υπ’ όψει: 1.Την επιτακτικήν ανάγκην όπως αποκατασταθή η, κατά την ανώμαλον περίοδον της δικτατορίας, διαταραχθείσα τάξις, εις την λειτουργίαν του Νομικού Συμβουλίου του Κράτους, εις τρόπον ώστε να ανταποκριθή τούτο πλήρως εις την υψηλήν αυτού αποστολήν. 2.Ιδόντες και τας διατάξεις του άρθρου 10 παρ. 1 και 2 της Καταστατικής Συντακτικής Πράξεως της 1/1 Αυγούστου 1974, προτάσει του Ημετέρου Υπουργικού Συμβουλίου, αποφασίζομεν: Άρθρ.1.-«1.Εντός διμήνου αποκλειστικής προθεσμίας από της ισχύος του παρόντος ο Υπουργός των Οικονομικών εγείρει την πειθαρχικήν αγωγήν ενώπιον του κατά τον Οργανισμόν του Νομικού Συμβουλίου του Κράτους προβλεπομένου δια τον βαθμόν του Νομικού Συμβούλου πειθαρχικού συμβουλίου και κατά την αυτόθι οριζομένην διαδικασίαν, κατά παντός μέλους του Νομικού Συμβουλίου του Κράτους, υποπεσόντος εις πειθαρχικόν παράπτωμα από 21.4.1967 έως 23.7.1974, αναφερόμενον εις μη  αξιοπρεπή ενέργειαν ή συμπεριφοράν, εκδηλωθείσαν εντός ή εκτός της παρά τω Νομικώ Συμβουλίω του Κράτους ή ως δημοσίου ή δικαστικού λειτουργού υπηρεσίας κατά τρόπον θίγοντα το κύρος και το γόητρον του Σώματος». Η παρ. 1 αντικατεστάθη ως άνω, αφ’ ης ίσχυσε δια του άρθρ. 1 Ν.Δ. 203/1974 (κατωτ. αριθ. 51). 2.Ομοίως, ο Υπουργός των Οικονομικών εγείρει την πειθαρχικήν αγωγήν κατά τα εν τη προηγουμένη παραγράφω οριζόμενα κατά παντός μέλους του Νομικού Συμβουλίου του Κράτους, διορισθέντος εις θέσιν Υπουργού, Υφυπουργού ή Γενικού Γραμματέως Υπουργείου διαρκούσης της εν αυτή παραγράφω περιόδου. 3.Το κατά την παράγραφον 1 του παρόντος άρθρου Πειθαρχικόν Συμβούλιον, αποφαίνεται περί της οριστικής παύσεως των κατά τας διατάξεις των προηγουμένων παραγράφων 1 και 2 διωκομένων ή της επιβολής αυτοίς ετέρας υπό του Οργανισμού του Νομικού Συμβουλίου του Κράτους προβλεπομένης πειθαρχικής ποινής. Άρθρον 2. Εισηγηταί του Α.Σ.Δ.Υ. μεταταγέντες εις θέσεις Α΄ Κατηγορίας της Γενικής Διευθύνσεως Δημοσίας Διοικήσεως συμφώνως προς την διάταξιν του άρθρου 4 παρ. 1 του Ν.Δ. 285/1974 «περί καταργήσεως του Ανωτάτου Συμβουλίου Δημοσίων Υπηρεσιών», δύναται να διορισθούν εφ’ όσον κέκτηνται τα τυπικά προς διορισμόν προσόντα, ως δόκιμοι δικαστικοί αντιπρόσωποι του Νομικού Συμβουλίου του Κράτους και εις υφισταμένας ή δημιουργουμένας κατόπιν της εφαρμογής των διατάξεων του άρθρου 1 του παρόντος κενάς θέσεις, μετά σύμφωνον γνώμην της Ολομελείας του Νομικού Συμβουλίου του Κράτους. Άρθρον 3. Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 